Diari Oficial de la Generalitat Valenciana


Sumari del DOGV 2204, del 10-02-1994 (1994/830498)

RESOLUCIÓ de 15 de desembre de 1993, de la Conselleria de Sanitat i Consum, per la qual regula el reingrés amb destinació provisional del personal estatutari en llocs de treball d'institucions sanitàries dependents del Servei .Valencià de Salut.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2204

Data del DOGV
:   10-02-1994

Secció del DOGV
:   ALTRES DISPOSICIONS

Número del document
:   1994/830498


Data del document
:   15-12-1993

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 15 de desembre de 1993, de la Conselleria de Sanitat i Consum, per la qual regula el reingrés amb destinació provisional del personal estatutari en llocs de treball d'institucions sanitàries dependents del Servei Valencià de Salut. [94/0669]  
El Reial Decret 118/1991, de 25 de gener, sobre selecció de personal estatutari i provisió de llocs de treball en institucions sanitàries de la Seguretat Social regula en la seua disposició addicional sisena el reingrés al servei actiu del personal que no tinga reserva de plaça i estableix que podrà efectuar-se mitjançant la participació en una convocatòria de concurs de trasllats i també amb caràcter provisional per adscripció a un lloc de treball de la corresponent categoria i especialitat, en ocasió d'una vacant.  
D'acord amb el que estableix la norma bàsica esmentada i amb les competències establertes en l'article 42 e) del Reial Decret 46/1988, de 12 d'abril, resolc:  
Primer  
El reingrés al servei actiu amb caràcter provisional del personal estatutari que no tinga reserva de plaça es produirà, després de la sol·licitud de la persona interessada, en un lloc de treball bàsic vacant i pressupostat adequadament de la categoria i l'especialitat corresponents en la plantilla de la institució que resulte, sempre que aquesta vacant no estiga sotmesa a un procés d'amortització o reconversió.  
A aquest efecte tindrà la consideració de plaça bàsica vacant l'ocupada per personal temporal.  
Segon  
La sol·licitud de reingrés al servei actiu amb caràcter provisional serà resolta per l'òrgan competent després de la comprovació de l'existència de plaça bàsica vacant i pressupostada i el compliment dels requisits exigits per al reingrés al servei actiu.  
Junt amb la sol·licitud, caldrà presentar el nomenament en propietat de personal estatutari d'institucions sanitàries de la Seguretat Social i la resolució per la qual es declarà el sol·licitant en situació administrativa distinta de la d'actiu i sense reserva de plaça.  
La sol·licitud de reingrés bastarà que faça referència a l'àrea o les àrees o institució sanitària on desitja efectuar-se.  
Si foren presentades diferents sol·licituds de reingrés provisional que sols pogueren ser satisfetes amb una mateixa plaça vacant, es resoldrà atenent la data de presentació de sol·licituds, i en la mateixa data, qui acredite major antiguitat.  
Tercer  
No s'admetran sol·licituds de reingrés provisional des de tres mesos abans que estiga previst convocar concurs de trasllat a places de la mateixa categoria i especialitat que les sol·licitades, ni durant el termini de presentació d'instàncies del dit concurs. Des que es tanque el termini d'instància del concurs fins que es proveesquen les places convocades, tals places tampoc seran susceptibles de ser ocupades mitjançant reingrés provisional.  
Quart  
Els llocs de treball ocupats amb caràcter provisional seran inclosos en el primer concurs de trasllats que se efectue.  
Igualment, tindran la consideració de places del districte sanitari o l'àrea de salut corresponent i implicaran l'obligació de prestació de serveis en aqueix àmbit territorial.  
Cinquè  
En la concessió del reingrés provisional es farà constar expressament el caràcter provisional d'aquest. Per a obtenir el reingrés amb caràcter definitiu i la consegüent propietat d'una plaça, caldrà guanyar-la mitjançant un concurs de trasllats.  
Si qui ocupa la plaça provisionalment no obté plaça en el primer concurs de trasllats i havia sol·licitat totes les places convocades corresponents al districte o l'àrea de salut on ocupa la plaça amb caràcter provisional, podrà optar entre:  
1. Ocupar qualsevol plaça entre les que resulten vacants en el concurs, amb caràcter provisional.  
2. Passar a la situació d'excedència voluntària.  
Si no ha sol·licitat en el concurs totes les places oferides corresponents al districte o l'àrea de salut on el reingressat ocupa provisionalment una plaça, i no obté cap plaça en el concurs de trasllats, passarà a la situació administrativa que tenia abans del seu reingrés provisional.  
Sisè  
El termini d'incorporació serà d'una mes comptador des de l'endemà de la notificació de la resolució de reingrés provisional al servei actiu, previ requeriment als interessats perquè formulen la declaració oportuna de no exercir activitats incompatibles, sense el qual requisit no podrà fer-se efectiu el reingrés provisional.  
Setè  
El personal de quota i zona en situació d'excedència podrà optar al reingrés, complits els requisits fixats en els corresponents estatuts, en un lloc de treball vacant d'equip d'atenció primària o unitat d'assistència especialitzada, segons corresponga.  
El personal excedent de les categories de mestre industrial i de rentador o planxador podran reingressar, complits els requisits fixats en el corresponent estatut, a les de tècnic de manteniment i d'empleat de bugaderia, respectivament.  
València, 15 de desembre de 1993.- El secretari general: Antonio Hernández Royo.